道樂安寄楊縣丞時可
作者：許景衡
朝代：宋

paragraphs: 猗蘭出衆草，歲晚不可採。
幽幽澗底松，獨立色不改。
成都有雲昆，達識我所駭。
形骸判土木，軒冕那能浼。
端懷三釡養，尚贊百里宰。
人方笑渠聾，我獨悲衆瞶。
經行閶闔里，指述紛穉艾。
愛之不可見，暮色生寒靄。
一區已有宅，三徑可無待。
他年歸去來，垂白看戱綵。
林園日成趣，雞犬亦自在。
回看是非塲，蠻觸誰勝敗。
收身要閑健，肯坐老病悔。
我亦釣横塘，相望渺雲海。